Koordinatės: 54°47′27″š. pl. 24°36′57″r. ilg.﻿ / ﻿54.790906°š. pl. 24.615965°r. ilg.﻿ / 54.790906; 24.615965

| Mijaugonių dvaras |
| --- |
| Apleistas gyvenamasis namas Apleistas gyvenamasis namas |
| Vieta | Kloniniai Mijaugonys,Elektrėnų savivaldybė |
| Įkurtas | XVIII a. vid. |
| Bajorų giminės | de Raesai,Pliateriai,Grybauskai |
| Parkas | Kūdros, želdinių fragmentai |
| Pastatų būklė | Išlikę įvairūs dvaro ir kolūkio laikų pastatai |

**Mijaugonių dvaras** – buvusio dvaro sodyba, esanti Kloninių Mijaugonių kaime (Kietaviškių sen.), Elektrėnų savivaldybėje, šalia automagistralės  **A1**  Vilnius–Kaunas–Klaipėda  ir kelio  **1810**  Kloniniai Mijaugonys–Elektrėnai , į šiaurę nuo Salceko ežero. Išlikęs apleistas gyvenamasis namas, akmens mūro ūkinių pastatų (svirnai, tvartas), kolūkmečio medinių statinių griuvėsių, metalinis vandens bokštas, gelžbetoninių siloso tranšėjų liekanos. Telkšo kelios užželiančios kūdros. Kitoje automagistralės pusėje, Kalniniuose Mijaugonyse, laukuose tarp medžių įsiterpusios neveikiančios kapinaitės su pora išlikusių antkapių. Objektas Kultūros vertybių registre neįrašytas.

Istorija
--------

1743 m. parapijos gyvenviečių sąraše paminėtas Mijaugonių dvaras, kuriam priklausė 1 sodyba, 21 gyventojas, 7 tarnai ir 2 atsargos kareivių šeimos, taip pat Kloninių Mijaugonių (lenk. *Mileygany Dolne*) kaimas su 12 sodybų ir 109 gyventojais. 

XIX a. pirmoje pusėje Mijaugonių dvarą su kaimu valdė De Raesai. 1868 m. valdų savininkais buvo minimi grafai Pliateriai. 1897 m. dvaro nuosavybėje buvo 101 gyventojas ir 672 deš. žemės, o Mijaugonių kaimui priklausė 197 gyventojai ir 222 deš. žemės. 

Apie 1918 m. Mijaugonių dvaro svirne ir arklidėse buvo įrengta koncentracijos stovykla, kurioje apie pusmetį buvo kalinami prancūzai. Antrojo pasaulinio karo metais čia laikyti kelio tiesimo darbuose dirbę žydai. 1921 m. duomenimis, Mijaugonių dvare per I pasaulinį karą buvo palaidoti 23 kareiviai.

Atkūrus nepriklausomą Lietuvą, dalis Mijaugonių dvaro žemių buvo nacionalizuota, išdalinta savanoriams. 1919 m. V. Pliateriui priklausęs dvaras nusavintas, o 1920 m. – išdalintas. Kaimas 1922 m. išskirstytas į vienkiemius. Po dvaro nacionalizacijos, dalį dvaro žemių nupirko Jonas ir Teresė Grybauskai, sugrįžę iš Amerikos. Jie perstatė kai kuriuos dvaro pastatus, gyvenamąjį namą. Po 1945 m. dvare buvo įkurta mokykla, apgyvendintos mokytojų šeimos.

Galerija
--------

* Viena iš kūdrų prie gyvenamojo namoViena iš kūdrų prie gyvenamojo namo
* Atskirai stovintis ūkio pastatasAtskirai stovintis ūkio pastatas
* Du ūkio pastataiDu ūkio pastatai
* Senosios kapinaitėsSenosios kapinaitės
* Įrašas viename iš antkapių: „Grybauskas Zigmas, 1939-1943"Įrašas viename iš antkapių: „Grybauskas Zigmas, 1939-1943"

Literatūra
----------

* Rolandas Gustaitis. Kloniniai Mijaugonys. Kaišiadorių rajono gyvenviečių žinynas. – Kaišiadorys, 2001. – P. 57–58

Šaltiniai
---------

1. 1 2  Kloniniai Mijaugonys (*vilnijosvartai.lt*)
2. ↑  Elektrėnų kronika. Mijaugonių kaimas žmonių pasakojimuose
3. ↑  Elektrėnų kronika. Elektrėnų savivaldybės istorijos faktai Kaišiadorių muziejuje

Nuorodos
--------

|  |  |
| --- | --- |
|  | **Vikiteka: Mijaugonių dvaras** – vaizdinė ir garsinė medžiaga  |

* Sąrašas:Lietuvos dvarai